Davlat mudofaa buyurtmasi toʻgʻrisida
(law, 2025-10-04)

1. Ushbu Qonunning maqsadi
Ushbu Qonunning maqsadi davlat mudofaa buyurtmasi sohasidagi munosabatlarni tartibga solishdan iborat.

2. Ushbu Qonunning amal qilish sohasi
Ushbu Qonun Oʻzbekiston Respublikasida mudofaa qobiliyatini, xavfsizlikni taʼminlash va jamoat tartibini saqlash, davlat sirlari, davlat tomonidan qoʻriqlanadigan shaxslarning xavfsizligini taʼminlash, favqulodda vaziyatlarning oldini olish hamda ularni bartaraf etish, favqulodda holat rejimini saqlab turish bilan bogʻliq boʻlgan davlat mudofaa buyurtmasini shakllantirishga, kelishishga, tasdiqlashga va bajarishga taalluqli munosabatlarga nisbatan tatbiq etiladi, bundan davlat tomonidan qoʻriqlanadigan shaxslarning va davlat xavfsizligini taʼminlash uchun zarur boʻlgan ikki xil maqsadga moʻljallangan mahsulotlarga oid buyurtmalar mustasno.

3. Davlat mudofaa buyurtmasi toʻgʻrisidagi qonunchilik
Davlat mudofaa buyurtmasi toʻgʻrisidagi qonunchilik ushbu Qonun va boshqa qonunchilik hujjatlaridan iboratdir. Agar Oʻzbekiston Respublikasining xalqaro shartnomasida Oʻzbekiston Respublikasining davlat mudofaa buyurtmasi toʻgʻrisidagi qonunchiligida nazarda tutilganidan boshqacha qoidalar belgilangan boʻlsa, xalqaro shartnoma qoidalari qoʻllaniladi.

4. Asosiy tushunchalar
Ushbu Qonunda quyidagi asosiy tushunchalar qoʻllaniladi: buyurtmanoma — davlat mudofaa buyurtmasi buyurtmachilarining oʻz zimmasiga yuklatilgan vazifalarni bajarish bilan bogʻliq ehtiyojlarini taʼminlash uchun zarur boʻlgan harbiy va ikki xil maqsadga moʻljallangan mahsulotlar toʻgʻrisidagi rasmiy maʼlumotlari; davlat mudofaa buyurtmasi — Oʻzbekiston Respublikasi Qurolli Kuchlarini qurollantirish boʻyicha davlat komissiyasi tomonidan tasdiqlanadigan harbiy va ikki xil maqsadga moʻljallangan mahsulotlarni xarid qilish uchun davlat buyurtmasi; davlat mudofaa buyurtmasi buyurtmachilari (bundan buyon matnda buyurtmachilar deb yuritiladi) — davlat mudofaa buyurtmasi doirasida harbiy va ikki xil maqsadga moʻljallangan mahsulotlarni xarid qiladigan Oʻzbekiston Respublikasi Mudofaa vazirligi, Ichki ishlar vazirligi, Favqulodda vaziyatlar vazirligi, Milliy gvardiyasi, Davlat xavfsizlik xizmati, Oʻzbekiston Respublikasi Prezidenti Davlat xavfsizlik xizmati hamda boshqa vazirliklar va Oʻzbekiston Respublikasi Qurolli Kuchlari tarkibiga kiruvchi idoralar, shuningdek Oʻzbekiston Respublikasi Bosh prokuraturasi, Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasi; davlat mudofaa buyurtmasining ijrochisi (bundan buyon matnda ijrochi deb yuritiladi) — Oʻzbekiston Respublikasining rezidenti boʻlgan, qonunchilikda belgilangan tartibda harbiy va ikki xil maqsadga moʻljallangan mahsulotlarni yetkazib berish uchun davlat mudofaa buyurtmasi doirasida shartnoma tuzgan hamda ushbu sohada tegishli faoliyat turini amalga oshirish huquqiga ega boʻlgan jismoniy yoki yuridik shaxs; ikki xil maqsadga moʻljallangan mahsulot — qurol-yarogʻ va harbiy texnikani yaratishda foydalanilishi yoki harbiy maqsadda qoʻllanilishi mumkin boʻlgan ayrim xomashyo turlari, materiallar, asbob-anjomlar, jihozlar, texnika, texnologiyalar, ilmiy-texnik axborot va boshqalar, shuningdek fuqaroviy va harbiy maqsadlarda bajarilishi (koʻrsatilishi) mumkin boʻlgan ishlar (xizmatlar); mudofaa sanoati korxonalari — harbiy va ikki xil maqsadga moʻljallangan mahsulotlarni ishlab chiqishni, ishlab chiqarishni, taʼmirlashni, modernizatsiya, utilizatsiya qilishni hamda qayta ishlashni amalga oshiruvchi mudofaa ahamiyatiga ega boʻlgan mahalliy korxonalar va tashkilotlar; yagona agent — davlat mudofaa buyurtmasi doirasida xorijda ishlab chiqarilgan harbiy va ikki xil maqsadga moʻljallangan mahsulotlarni xarid qilish (import qilish) uchun Oʻzbekiston Respublikasi Prezidenti tomonidan belgilanadigan vakolatli organ; Oʻzbekiston Respublikasi Qurolli Kuchlarini qurollantirish boʻyicha davlat komissiyasi (bundan buyon matnda Davlat komissiyasi deb yuritiladi) — faoliyati Oʻzbekiston Respublikasi Prezidenti tomonidan belgilanadigan tartibda tashkil etiladigan, davlat mudofaa buyurtmasini tasdiqlovchi maslahat-kengash organi; Oʻzbekiston Respublikasi Qurolli Kuchlarining Muvofiqlashtiruvchi kengashi (bundan buyon matnda Muvofiqlashtiruvchi kengash deb yuritiladi) — faoliyati Oʻzbekiston Respublikasi Prezidenti tomonidan belgilanadigan tartibda tashkil etiladigan, davlat mudofaa buyurtmasini kelishishni amalga oshiradigan organ; Oʻzbekiston Respublikasi Qurolli Kuchlarini qurollantirish vazifalarini amalga oshirish boʻyicha tashkiliy-maʼmuriy guruh (bundan buyon matnda Tashkiliy-maʼmuriy guruh deb yuritiladi) — faoliyati Oʻzbekiston Respublikasi Prezidenti tomonidan belgilanadigan tartibda tashkil etiladigan, davlat mudofaa buyurtmasini ijro etuvchi organ; harbiy maqsadga moʻljallangan mahsulot — qurol-yarogʻ, oʻq-dorilar, himoya vositalari, harbiy va maxsus texnika, ularning boshqa sanoat tarmoqlarida foydalanilmaydigan ehtiyot qismlari, butlovchi qismlari, asbob-anjomlari, shuningdek ularni ishlab chiqarish uchun zarur boʻlgan maxsus materiallar, maxsus uskunalar hamda intellektual mulk huquqi obyektlari, sohaga oid hujjatlar, harbiy maqsadlarda bajariladigan ishlar va koʻrsatiladigan xizmatlar.

5. Davlat mudofaa buyurtmasining asosiy vazifalari
Davlat mudofaa buyurtmasining asosiy vazifalari quyidagilardan iborat: mamlakatning milliy manfaatlaridan, jahondagi va mintaqadagi harbiy-siyosiy vaziyatdan, harbiy sohada milliy xavfsizlikka boʻlgan tahdidlar darajasidan, zamonaviy harbiy mojarolarning xususiyatidan kelib chiqqan holda, davlat mudofaa buyurtmasini shakllantirish, tasdiqlash va bajarish; buyurtmachilarni harbiy va ikki xil maqsadga moʻljallangan mahsulotlar bilan oʻz vaqtida hamda kafolatli tarzda qurollantirish va taʼminlash; davlat mudofaa buyurtmasi uchun ajratilgan moliyaviy resurslardan maqsadli va samarali foydalanilishini taʼminlash.

6. Oʻzbekiston Respublikasi Vazirlar Mahkamasining davlat mudofaa buyurtmasi sohasidagi vakolatlari
Oʻzbekiston Respublikasi Vazirlar Mahkamasi: davlat mudofaa buyurtmasi sohasidagi yagona davlat siyosati amalga oshirilishini taʼminlaydi; davlat mudofaa buyurtmasini shakllantirish, kelishish va bajarish tartibini tasdiqlaydi; harbiy va ikki xil maqsadga moʻljallangan mahsulotlar roʻyxatini belgilaydi; harbiy va ikki xil maqsadga moʻljallangan mahsulotlarni xarid qilishga oid texnik topshiriqni ishlab chiqish tartibini belgilaydi. Oʻzbekiston Respublikasi Vazirlar Mahkamasi qonunchilikka muvofiq boshqa vakolatlarni ham amalga oshirishi mumkin.

7. Vakolatli davlat organining davlat mudofaa buyurtmasi sohasidagi vakolatlari
Oʻzbekiston Respublikasi Mudofaa vazirligi huzuridagi Mudofaa sanoati agentligi davlat mudofaa buyurtmasi sohasidagi vakolatli davlat organidir (bundan buyon matnda vakolatli davlat organi deb yuritiladi). Vakolatli davlat organi: davlat mudofaa buyurtmasining loyihasini shakllantiradi; davlat organlari va tashkilotlarining, mahalliy ijro etuvchi hokimiyat organlarining, mudofaa sanoati korxonalarining davlat mudofaa buyurtmasini shakllantirish hamda bajarish boʻyicha faoliyatini muvofiqlashtiradi; mudofaa sanoati korxonalarining roʻyxatini yuritadi va uni rasmiy ochiq manbalarga joylashtiradi; buyurtmachilarning mudofaa sanoati korxonalari bilan hamkorligini muvofiqlashtiradi; mudofaa sanoati korxonalari toʻgʻrisidagi axborotni buyurtmachilarga taqdim etadi; davlat mudofaa buyurtmasi bajarilishining monitoringi va tahlilini amalga oshiradi; davlat mudofaa buyurtmasining bajarilishi jarayoni va natijalari toʻgʻrisida Tashkiliy-maʼmuriy guruhga belgilangan tartibda hisobot taqdim etadi. Vakolatli davlat organi qonunchilikka muvofiq boshqa vakolatlarni ham amalga oshirishi mumkin.

8. Buyurtmachilarning davlat mudofaa buyurtmasi sohasidagi vakolatlari
Buyurtmachilar davlat mudofaa buyurtmasi doirasida: kelgusida davlat mudofaa buyurtmasi loyihasiga kiritish uchun harbiy va ikki xil maqsadga moʻljallangan mahsulotlarning roʻyxatini hamda hajmini aniqlaydi; har yili vakolatli davlat organiga navbatdagi yil uchun harbiy va ikki xil maqsadga moʻljallangan mahsulotlarga doir buyurtmanomani belgilangan muddatda taqdim etadi; oʻzining harbiy va ikki xil maqsadga moʻljallangan mahsulotlarni xarid qilish rejalarini ishlab chiqadi hamda tasdiqlaydi; ijrochiga harbiy va ikki xil maqsadga moʻljallangan mahsulotlarni xarid qilishga oid texnik topshiriqni taqdim etadi hamda shartnoma boʻyicha ularni yetkazib berish shartlarini u bilan kelishadi; ijrochi bilan harbiy va ikki xil maqsadga moʻljallangan mahsulotlarni yetkazib berishga oid shartnomalar tuzadi; xarid qilinadigan harbiy va ikki xil maqsadga moʻljallangan mahsulotlarning narxini aniqlash uchun zarurat boʻlganda ixtisoslashgan tashkilotlarni jalb etadi; Oʻzbekiston Respublikasining norezidenti boʻlgan jismoniy yoki yuridik shaxslardan texnik-tijorat takliflarini yagona agent orqali oladi va baholaydi; mudofaa sanoati korxonalari bilan harbiy va ikki xil maqsadga moʻljallangan mahsulotlarni xarid qilish tartib-taomillarini amalga oshiradi; tuzilgan shartnomalar shartlariga muvofiq toʻlovlarni amalga oshiradi; tuzilgan shartnomalarga asosan harbiy va ikki xil maqsadga moʻljallangan mahsulotlarning yetkazib berilishini nazorat qiladi; tuzilgan shartnomalar boʻyicha yetkazib beriladigan harbiy va ikki xil maqsadga moʻljallangan mahsulotlar namunalarining sifatini nazorat qiladi hamda uni qonunchilikka muvofiq qabul qiladi. Buyurtmachilarga davlat mudofaa buyurtmasini bajarish uchun ajratilgan Oʻzbekiston Respublikasi Davlat budjetining maqsadli mablagʻlarini boshqa ehtiyojlar uchun qayta taqsimlash taqiqlanadi.

9. Davlat mudofaa buyurtmasini shakllantirish va kelishish
Navbatdagi yil uchun zarur boʻlgan harbiy va ikki xil maqsadga moʻljallangan mahsulotlar uchun buyurtmachilar tomonidan tayyorlangan buyurtmanomalar moliyalashtirish masalalari boʻyicha Oʻzbekiston Respublikasi Iqtisodiyot va moliya vazirligi bilan kelishilganidan keyin vakolatli davlat organiga qonunchilikda belgilangan shaklda, mavjud ehtiyojdan kelib chiqqan holda, har yili 1-iyulga qadar yuboriladi. Bunda buyurtmanomalar buyurtmachilarning birinchi rahbarlari tomonidan tasdiqlanadi. Vakolatli davlat organi kelib tushgan buyurtmanomalarni bir oylik muddatda umumlashtiradi va shakllantirilgan davlat mudofaa buyurtmasi loyihasini kelishish uchun Muvofiqlashtiruvchi kengashga taqdim etadi. Muvofiqlashtiruvchi kengash davlat mudofaa buyurtmasi loyihasini, shu jumladan harbiy va ikki xil maqsadga moʻljallangan mahsulotlarni mudofaa sanoati korxonalarida ishlab chiqarish masalalarini, shuningdek xorijdan import qilinadigan harbiy va ikki xil maqsadga moʻljallangan mahsulotlar nomenklaturasini navbatdagi majlisda koʻrib chiqadi hamda kelishilgan davlat mudofaa buyurtmasi loyihasini Davlat komissiyasining navbatdagi majlisida koʻrib chiqish uchun Davlat komissiyasining ishchi organi boʻlgan Oʻzbekiston Respublikasi Prezidenti huzuridagi Xavfsizlik kengashining kotibiyatiga bir oylik muddatda kiritadi. Oʻzbekiston Respublikasi Prezidenti huzuridagi Xavfsizlik kengashi kotibiyati davlat mudofaa buyurtmasi loyihasini, shu jumladan xorijdan import qilinadigan harbiy va ikki xil maqsadga moʻljallangan mahsulotlar nomenklaturasini koʻrib chiqadi, kelishadi va uni Davlat komissiyasiga uning navbatdagi majlisida koʻrib chiqish uchun taqdim etadi.

10. Davlat mudofaa buyurtmasini tasdiqlash
Davlat mudofaa buyurtmasining loyihasi Davlat komissiyasi tomonidan koʻrib chiqiladi va uning qarori bilan tasdiqlanadi. Davlat komissiyasi tomonidan tasdiqlangan davlat mudofaa buyurtmasi navbatdagi yil uchun Oʻzbekiston Respublikasining Davlat budjeti toʻgʻrisidagi qonun loyihasini ishlab chiqishda inobatga olinadi.

11. Davlat mudofaa buyurtmasini bajarish
Tashkiliy-maʼmuriy guruh davlat mudofaa buyurtmasini bajarish yuzasidan tegishli amaliy chora-tadbirlarni belgilaydi. Tashkiliy-maʼmuriy guruh davlat mudofaa buyurtmasini inobatga olgan holda, mudofaa sanoati korxonalarining imkoniyatlari va ular tomonidan ishlab chiqariladigan harbiy va ikki xil maqsadga moʻljallangan mahsulotlar toʻgʻrisidagi axborotni buyurtmachilarga taqdim etadi. Buyurtmachilar davlat mudofaa buyurtmasini bajarish maqsadida: harbiy va ikki xil maqsadga moʻljallangan mahsulotlarni xarid qilishga oid texnik topshiriqlarni belgilangan tartibda ishlab chiqadi; Oʻzbekiston Respublikasida ishlab chiqarilishi yoʻlga qoʻyilmagan, shuningdek Oʻzbekiston Respublikasida ishlab chiqarilishi yoʻlga qoʻyilgan, biroq sifati va texnik koʻrsatkichlari boʻyicha texnik topshiriq talablariga muvofiq boʻlmagan harbiy va ikki xil maqsadga moʻljallangan mahsulotlarni xarid qilishga oid texnik topshiriqlarni yagona agentga taqdim etadi. Davlat mudofaa buyurtmasiga hamda belgilangan standartlarga mos boʻlmagan harbiy va ikki xil maqsadga moʻljallangan mahsulotlarga oid taqdim etilgan texnik topshiriqlar maromiga yetkazish uchun buyurtmachilarga qaytariladi.

12. Davlat mudofaa buyurtmasi boʻyicha davlat xaridlarini amalga oshirish
Davlat mudofaa buyurtmasi doirasida harbiy va ikki xil maqsadga moʻljallangan mahsulotlarning xaridi qonunchilik hujjatlariga muvofiq amalga oshiriladi. Oʻzbekiston Respublikasida ishlab chiqarilgan harbiy va ikki xil maqsadga moʻljallangan mahsulotlar buyurtmachilar tomonidan qonunchilik hujjatlariga muvofiq xarid qilinadi. Oʻzbekiston Respublikasida ishlab chiqarilishi yoʻlga qoʻyilmagan, shuningdek Oʻzbekiston Respublikasida ishlab chiqarilishi yoʻlga qoʻyilgan, biroq sifati va texnik koʻrsatkichlari boʻyicha texnik topshiriq talablariga muvofiq boʻlmagan harbiy va ikki xil maqsadga moʻljallangan mahsulotlar, agar qonunchilikda boshqacha tartib belgilanmagan boʻlsa, vakolatli davlat organi bilan kelishilgan holda yagona agent tomonidan import qilinadi. Yagona agent chet el korxonalari va tashkilotlari bilan davlat mudofaa buyurtmasi doirasida import shartnomalarini (kontraktlarini) tuzadi. Yagona agent hamda buyurtmachilar harbiy va ikki xil maqsadga moʻljallangan mahsulotlarni yetkazib berish jarayonining doimiy monitoringini amalga oshiradi.

13. Davlat mudofaa buyurtmasini moliyalashtirish
Davlat mudofaa buyurtmasini moliyalashtirish manbalari quyidagilardan iborat: buyurtmachilarga Oʻzbekiston Respublikasining Davlat budjetidan ajratiladigan mablagʻlar; buyurtmachilarning budjetdan tashqari mablagʻlari; buyurtmachilarning vaqtincha boʻsh turgan mablagʻlarini davlat ulushi boʻlgan tijorat banklarida depozitlarga joylashtirishdan olingan daromadlardan tushumlar; xalqaro tashkilotlarning va moliya institutlarining, shuningdek boshqa chet el donorlarining grantlari; qonunchilikda taqiqlanmagan boshqa manbalar. Oʻzbekiston Respublikasi Iqtisodiyot va moliya vazirligi navbatdagi yil uchun tasdiqlanadigan Oʻzbekiston Respublikasining Davlat budjeti parametrlari, davlat mudofaa buyurtmasi doirasida tuzilgan shartnomalarni moliyalashtiradi. Oʻzbekiston Respublikasining Davlat budjetiga aniqlik kiritilgan taqdirda, davlat mudofaa buyurtmasining parametrlari qayta koʻrib chiqilishi mumkin.

14. Davlat mudofaa buyurtmasining bajarilishi ustidan nazorat qilish
Davlat mudofaa buyurtmasining bajarilishi ustidan nazorat Tashkiliy-maʼmuriy guruh tomonidan amalga oshiriladi. Buyurtmachilar Oʻzbekiston Respublikasining ichki bozorida harbiy va ikki xil maqsadga moʻljallangan mahsulotlarni xarid qilish boʻyicha davlat mudofaa buyurtmasi bajarilganligi toʻgʻrisidagi maʼlumotlarni vakolatli davlat organiga hisobot choragi tugaganidan keyin oʻn ish kuni ichida yuboradi. Vakolatli davlat organi Oʻzbekiston Respublikasining ichki bozorida harbiy va ikki xil maqsadga moʻljallangan mahsulotlarni xarid qilish boʻyicha davlat mudofaa buyurtmasining bajarilganligi toʻgʻrisidagi maʼlumotlarni hisobot choragi tugaganidan keyin oʻn besh ish kuni ichida umumlashtiradi hamda hisobotni Tashkiliy-maʼmuriy guruhga kiritadi. Yagona agent tashqi bozorda harbiy va ikki xil maqsadga moʻljallangan mahsulotlarni xarid qilish boʻyicha davlat mudofaa buyurtmasining bajarilishi toʻgʻrisidagi hisobotlarni hisobot choragi tugaganidan keyin oʻn ish kuni ichida umumlashtiradi hamda Tashkiliy-maʼmuriy guruhga kiritadi. Tashkiliy-maʼmuriy guruh davlat mudofaa buyurtmasi bajarilganligi toʻgʻrisidagi hisobotni belgilangan tartibda Davlat komissiyasiga taqdim etadi. Davlat mudofaa buyurtmasining bajarilishi ustidan parlament nazorati qonunda belgilangan tartibda amalga oshiriladi.

15. Davlat mudofaa buyurtmasi toʻgʻrisidagi maʼlumotlarning maxfiyligi
Davlat mudofaa buyurtmasini shakllantirish, kelishish, tasdiqlash va bajarish jarayonida davlat mudofaa buyurtmasining barcha ishtirokchilari davlat sirlari toʻgʻrisidagi qonunchilik talablariga rioya etishi shart. Davlat mudofaa buyurtmasini bajarish jarayonida davlat sirlarini tashkil etuvchi maʼlumotlar bilan ishlash zarurati yuzaga kelganda davlat sirlarini tashkil etuvchi maʼlumotlarni oshkor qilmaslik toʻgʻrisida ijrochi bilan kelishuv tuzish talab etiladi.

16. Nizolarni hal etish
Davlat mudofaa buyurtmasi sohasida yuzaga keladigan nizolar qonunchilikda belgilangan tartibda hal etiladi.

17. Davlat mudofaa buyurtmasi toʻgʻrisidagi qonunchilikni buzganlik uchun javobgarlik
Davlat mudofaa buyurtmasi toʻgʻrisidagi qonunchilikni buzganlikda aybdor shaxslar belgilangan tartibda javobgar boʻladi.

18. Ushbu Qonunning ijrosini, yetkazilishini, mohiyati va ahamiyati tushuntirilishini taʼminlash
Oʻzbekiston Respublikasi Mudofaa vazirligi va boshqa manfaatdor tashkilotlar ushbu Qonunning ijrosini, ijrochilarga yetkazilishini hamda mohiyati va ahamiyati aholi oʻrtasida tushuntirilishini taʼminlasin.

19. Qonunchilikni ushbu Qonunga muvofiqlashtirish
Oʻzbekiston Respublikasi Vazirlar Mahkamasi: ushbu Qonun 6-moddasi birinchi qismining uchinchi xatboshisida nazarda tutilgan davlat mudofaa buyurtmasini shakllantirish, kelishish va bajarish tartibini ushbu Qonun rasmiy eʼlon qilingan kundan eʼtiboran uch oy ichida tasdiqlasin; hukumat qarorlarini ushbu Qonunga muvofiqlashtirsin; respublika ijro etuvchi hokimiyat organlari ushbu Qonunga zid boʻlgan oʻz normativ-huquqiy hujjatlarini qayta koʻrib chiqishlari va bekor qilishlarini taʼminlasin.

20. Ushbu Qonunning kuchga kirishi
Ushbu Qonun rasmiy eʼlon qilingan kundan eʼtiboran uch oy oʻtgach kuchga kiradi.